Hun mener at Ap har redusert debatten om hva som er den beste traseen for bybane til Åsane til en konkurranse om å være mest imot Bryggen-alternativet.

– Og her går Ap selv bybanemotstanderne i Fremskrittspartiet en høy gang, sier hun.

Reguleringsplanen som skal godkjennes for Bybanen til Åsane er sannsynsligvis ikke klar før langt ut i 2016, det vil si etter valget i 2015.

– Kan dere samarbeide med Ap etter valget i 2015, hvis de står på sitt i denne saken?

– Etter min mening må de endre sin måte å håndtere miljøspørsmål på. Arbeiderpartiet har i tiden etter valgnederlaget i høst diskutert behovet for å skaffe seg en grønne politisk profil. Denne vurderingen er SV helt enig i. Bybane-saken er i så måte et alvorlig skudd for baugen når det gjelder å se for seg et samarbeid etter valget, svarer Åsgård.

ASFALTKAMERATENE

Hun mener Ap i denne saken har gått i allianse med det hun kaller de gamle asfaltkameratene.

– For oss er det uforståelig at Bybane-saken på nytt har gjenopplivet den bergenske asfaltalliansen mellom Ap, Høyre og Frp. Det toppet seg da Geir Steinar Dale krevde at det gis en garanti mot at Bryggen-alternativet kan vurderes på nytt, dersom alternativet ved Kjøttbasaren viser seg ikke å være gjennomførbart. Noe det er jo svært sannsynlig at det ikke er, sier Åsgård.

Som kjent har Høyre og Frp samlet seg om et tunnelinnslag ved Kjøttbasaren. Hvordan dette skal gjøres, eller på hvilken side av Kjøttbasaren det skal gjøres, er ikke klart.

UFORMELL STØTTE

De har fått uformell støtte til dette innslaget av Arbeiderpartiet, men avtalen er ikke i boks. Partene skal forhandle om traseen videre.

Åsgård som leder SV i byggekomiteen sier at de har stor respekt for Arbeiderpartiets historie som Bybane-parti. Uten innsatsen til sentrale personer i Ap ville bybanen aldri blitt en realitet og til den suksessen den er i dag, sier hun.

– I en tid der den folkelige motstanden mot bybanen var overveldende, sto Arbeiderpartiet last og brast med ideen om bybanen og fikk til en historisk allianse for denne med både KrF og Høyre med på laget. Derfor er det med undring at vi har sett paritets opptreden i diskusjonen rundt bybanens ferd mot Åsane, avslutter hun.

KJØTTBASAREN

Fungerende gruppeleder i Ap, Marte Mjøs Persen, sier at målet til Ap tvert om er å bygge Bybane nordover så raskt som mulig.

– Når byrådet nå avlegger en sak, så ser vi det på som vår oppgave og søke å vinne flertall for det trasevalget vi synes vil være best, sier hun.

Hun tror at et tunnellinnslag ved Kjøttbasaren ikke nødvendigvis vil ta lang tid å få bygget. Skulle det innebære år med arkeologiske utgravninger, er det bare å begynne i Åsane og ellers langs strekket og så ta sentrum til slutt.

– Og i tillegg til Ap, Høyre og Frp, som Åsgård nevner, har også MDG, Rødt og Senterpartiet signalisert et ønske om tunell. Også et stort flertall blant byens befolkning ønsker tunell.

– SV får det til å høre ut som om trasevalget er et miljøvalg, men miljøvalget ble tatt da vi gikk inn for at bybanen skulle være bærebjelken i det fremtidige transportsystemet, sier Persen.